
Poštovani profesore Milićeviću,
Na sednici Veća medicinske grupacije održanoj 27. decembra 2011. godine, formiran je predlog o prihvatanju studijskog programa specijalističkih akademskih studija Zagađivači životne sredine i procena rizika, a na predlog Univerziteta u Beogradu – Farmaceutskog fakulteta.

Zbog određenih primedbi koji su u usmenom razgovoru izrazili dekani Hemijskog fakulteta i Tehnološko-metalurškog fakulteta, ovaj program je povučen sa sednice Senata Univerziteta u Beogradu. Posle razgovora koji je organizovan sa dekanima pomenutih fakulteta i rukovodiocem programa, prof. dr Vesnom Matović, došli smo do predloga da se promeni naziv studijskog programa SAS bez izmena u samom planu i programu.

Predlog za novi naziv je Toksikološka procena rizika od zagađivača životne sredine. Zaključeno je da ovakav naziv bolje i tačnije definiše suštinu znanja i veština koje treba da pruži ovaj vid studija. Takođe, mislim da je ovakav naziv pogodniji i s obzirom na primedbe i određene dileme koje su bile postavljene na samoj sednici našeg Veća, a u vezi potpunijeg određenja termina „zagađivači životne sredine“. 
Na osnovu svega iznetog, postoji potrebno je da se izvrši i izmena naziva studijskog programa u predlogu koje Veće medicinske grupacije dostavlja Senatu Univerziteta u Beogradu na raspravu i usvajanje.

Kako se radi samo o izmeni naziva, a ne i suštinske promene kurikuluma studijskog programa, slobodna sam da predložim da se rasprava po ovom pitanju odvija elektronskim putem.

